
گمراہ کن معلومات
یہ وسیلہ گمراہ کن معلومات سے متعلق ہے، یعنی وہ معلومات جو جان بوجھ کر دھوکہ دہی اور نقصان پہنچانے کے مقصد سے تخلیق یا شیئر کی جاتی ہیں۔
غلط معلومات وہ جھوٹی یا غلط معلومات ہیں جو بغیر دھوکہ دینے یا نقصان پہنچانے کے ارادے سے شیئر کی جاتی ہیں۔
نیوزی لینڈ سیکیورٹی انٹیلی جنس سروس (NZSIS) گمراہ کن معلومات کو ایسی معلومات کے طور پر بیان کرتی ہے جو جان بوجھ کر جھوٹی یا گمراہ کن ہوتی ہیں اور نقصان پہنچانے یا وسیع تر مقصد حاصل کرنے کے ارادے سے پھیلائی جاتی ہیں۔ یہ اکثر آن لائن یا سوشل میڈیا پر پھیلائی جاتی ہیں، لیکن یہ ٹیلی ویژن، ریڈیو یا اخبارات سمیت خبروں میں بھی ظاہر ہو سکتی ہیں۔
غیر ملکی ریاستیں اور ان کی پراکسیز نقصان دہ طریقوں سے لوگوں اور کمیونٹیز کو متاثر اور گمراہ کرنے کے لیے بیرونی مداخلت کے حصے کے طور پر گمراہ کن معلومات کا استعمال کر سکتے ہیں۔
گمراہ معلومات کیسے پھیل سکتی ہیں
گمراہ کن معلومات مختلف طریقوں سے پھیل سکتی ہیں، جن میں یہ شامل ہیں:
· میسجنگ ایپس اور کمیونٹی نیٹ ورکس، جہاں معلومات اکثر ان رابطوں کے درمیان بھیجی جاتی ہیں جن پر لوگ اعتماد کرتے ہیں۔
· کمیونٹی یا ہم خیال (interest) گروپوں میں شیئر کیا جانے والا مواد، جس پر شاید لوگ زیادہ بھروسہ کریں کیونکہ یہ جانے پہچانے ذرائع سے آتا ہے یا ایسی زبان میں ہے جسے وہ سمجھتے ہیں۔
·  نیوزی لینڈ سے باہر میڈیا یا ذرائع سے معلومات جو نیوزی لینڈ کے میڈیا یا سیاق و سباق سے مطابقت نہیں رکھتیں۔
· سوشل میڈیا پلیٹ فارمز غلط معلومات تیزی سے پھیلا سکتے ہیں، خاص طور پر مختصر مواد جیسے ٹک ٹاک ویڈیوز، انسٹاگرام ریلز، یا ٹویٹر/ایکس تھریڈز۔
· انفلوئنسرز اور مائیکرو انفلوئنسرز غلط معلومات پھیلا سکتے ہیں کیونکہ ان کے پاس بڑی یا قابل اعتماد فالوونگ ہوتی ہے۔
· سرچ انجن اور مختلف پلیٹ فارمز پر دی جانے والی تجاویز (recommendations) صارفین کو گمراہ کن معلومات دکھا سکتی ہیں، خواہ وہ اسے تلاش نہ بھی کر رہے ہوں۔
· آف لائن شیئرنگ، جیسے پرنٹ شدہ فلائرز، پوسٹرز، کام کی جگہوں، اسکولوں یا کمیونٹیز میں ایک دوسرے سے بات چیت۔
گمراہ کن معلومات کی اقسام
بیرونی ریاستیں گمراہ کن معلومات کو بیرونی مداخلت کے حصے کے طور پر استعمال کر سکتی ہیں۔ یہاں کچھ ایسے مواد کی مثالیں دی جا رہی ہیں جو جان بوجھ کر لوگوں کو گمراہ کرنے کے لیے استعمال ہو سکتا ہے:
· گمراہ کن وائرل مواد: آن لائن مواد جان بوجھ کر توجہ حاصل کرنے اور لوگوں کو لنک پر کلک کرنے پر آمادہ کرنے کے لیے تیار کیا جاتا ہے، اکثر گمراہ کن یا مبالغہ آمیز دعووں کے ساتھ۔
· گمراہ کن، مبالغہ آمیز یا جھوٹی شہ سرخیاں: لوگوں کو گمراہ کرنے کے لیے جان بوجھ کر تحریف، مبالغہ آرائی یا غلط بیانی کرنے والی شہ سرخیاں۔
· دانستہ طور پر ناقص یا ہیرا پھیری پر مبنی صحافت: ایسے مضامین جنہیں معتبر رپورٹنگ کے طور پر پیش کیا جاتا ہے لیکن ان میں جان بوجھ کر مناسب تحقیق، شواہد یا حقائق کی تصدیق کا فقدان ہوتا ہے۔
· ساکھ کو نقصان پہنچانے کے لیے جھوٹی معلومات: ایسا مواد جو جان بوجھ کر کسی شخص کی شہرت کو منفی طور پر متاثر کرنے یا بدنامی کی مہمات چلانے کے لیے تیار کیا گیا ہو، اکثر ایسے افراد کو نشانہ بناتا ہے جو کسی غیر ملکی ریاست پر کھل کر تنقید کرتے ہیں۔
· من گھڑت یا تبدیل شدہ حقائق: جھوٹی تفصیلات جیسے کہ گھڑی ہوئی ٹائم لائنز، مقامات، نام یا ذرائع جو جان بوجھ کر شامل کیے جاتے ہیں تاکہ لوگوں کو گمراہ کیا جا سکے اور دھوکہ دیا جا سکے۔
· جعلی یا تبدیل شدہ تصاویر اور ویڈیوز: وہ تصاویر یا ویڈیوز جو ڈیجیٹل طور پر بنائی گئی یا تبدیل کی گئی ہوں (جس میں مصنوعی ذہانت کا استعمال بھی شامل ہے) تاکہ جان بوجھ کر ناظرین کو دھوکہ دیا جا سکے۔
· منظم تشہیر (Coordinated amplification): اکاؤنٹس، بوٹس (bots) یا ویب سائٹس کے نیٹ ورکس کے ذریعے جان بوجھ کر گمراہ کن مواد کو بڑے پیمانے پر شیئر کرنا تاکہ اسے حقیقت سے کہیں زیادہ معتبر یا مقبول ظاہر کیا جا سکے۔
· ریاستوں سے منسلک میڈیا یا غیر ظاہر شدہ وابستگیاں: وہ مواد جو ایسے آؤٹ لیٹس، ویب سائٹس، یا سوشل میڈیا اکاؤنٹس کی طرف سے تیار کیا جاتا ہے جو کہ خود کو آزاد ظاہر کرتے ہیں لیکن غیر ملکی حکومتوں سے منسلک ہوتے ہیں۔
· طنز یا مزاح کو گمراہ کن معلومات کے طور پر استعمال کرنا: بعض اوقات مربوط غلط معلومات کی مہمات کے حصے کے طور پرطنزیہ یا مزاحیہ مواد کو جان بوجھ کر لوگوں کے نظریات کو گمراہ اور متاثر کرنے کے لیے استعمال کیا جاتا ہے۔
جو کچھ آپ دیکھتے ہیں، اس پر غور کرنا
چیک کریں:
· آیا یہ معلومات کسی معتبر ذریعہ سے آئی ہیں اور کیا دوسری معتبر نیوز سائٹیں بھی انہی معلومات کی اطلاع دے رہی ہیں۔ مزید جاننے کے لیے NetSafe کا 'جعلی خبریں کیسے شناخت کریں' کا وسیلہ دیکھیں۔
· اصل کہانی یا معلومات کہاں شائع ہوئی ہیں اور کون ان کی تشہیر کررہا ہے یا انہیں شیئر کر رہا ہے۔
· مصنف کون ہے اور اس کا پس منظر، مقصد، یا دلچسپیاں کیا ہو سکتی ہیں (مثلا، کیا وہ معلومات فراہم کرنے، قائل کرنے، کسی خاص نقطہ نظر کو فروغ دینے یا لوگوں کی رائے پر اثر انداز ہونے کی کوشش کر رہا ہے)۔
ان اقدامات پر غور کریں:
·  جب مواد شدید جذباتی ردعمل (مثلا ہنگامی صورتحال، خوف، یا غصے) کو متحرک کرتا ہو تو تھوڑا وقفہ لینا۔
· یہ سوچنا کہ مواد کیوں بنایا یا شیئر کیا گیا ہے (مثلا، رائے پر اثر انداز ہونے، کلکس کا حصول، یا فوری کاروائی کے لیے)۔
· یہ سوچنا کہ اگر معلومات پر یقین کیا جائے یا انہیں شیئر کیا جائے تو کس کو فائدہ ہوتا ہہے۔
مثال کے طور پر، اگر آپ کو کوئی پوسٹ نظر آئے جس میں لکھا ہو 'اسے ہٹائے جانے سے پہلے ابھی شیئر کریں'، تو آپ کو رک کر یہ سوچنا چاہیے کہ یہ کیوں شیئر کیا جا رہا ہے۔
جب آپ کو شبہ ہو تو کیا کرنا چاہیے
یہ یاد رکھنا ضروری ہے کہ اگر آپ کو فوری طور پر یہ معلوم نہ ہو سکے کہ آیا کوئی چیز گمراہ کن معلومات ہے یا نہیں، تو اس میں کوئی حرج نہیں۔ 
معلومات شیئر کرنے سے پہلے رک جانے/ وقت لینے سے آپ کو یہ سوچنے کا موقع ملتا ہے کہ آیا یہ سچ ہے یا نہیں، آپ حقائق کی جانچ کر سکتے ہیں، اور غلط معلومات پھیلانے سے بچ سکتے ہیں۔
آپ قابل اعتماد لوگوں، جیسے خاندان کے افراد یا دوستوں سے بھی بات کر سکتے ہیں تاکہ معلومات کے بارے میں آپ ان کی رائے جان سکیں۔
بیرونی ریاستوں اور ان کی پراکسیز کی جانب سے استعمال کی جانے والی گمراہ کن معلومات
ذیل میں کچھ خصوصیات ہیں جو غیر ملکی ریاستیں اور ان کی پراکسیزگمراہ کن معلوماتمیں جان بوجھ کر استعمال کرتی ہیں:
· شدید جذبات کو ابھارنا جان بوجھ کر اہم حقائق یا شواہد کو چھوڑ کر غصہ، خوف یا شدید ردعمل پیدا کرنا۔
· معلومات کو گمراہ کن یا مبالغہ آمیز انداز میں پیش کرنا تاکہ ردعمل پیدا ہو یا یہ تیزی سے پھیلیں
· جذباتی زبان استعمال کرنا تاکہ قارئین میں ردعمل پیدا ہو بجائے اس کے کہ انہیں آگاہ کیا جائے۔
· واضح تعصب دکھانا یا دقیانوسی تصورات پر انحصار تاکہ اس بات پر اثرانداز ہوا جا سکے کہ لوگ کسی مسئلے یا گروپ کے بارے میں کیا سوچتے ہيں۔
· مختلف آراء یا نقطہ نظر کو خارج کرنا اور کہانی کا صرف ایک پہلو پیش کرنا۔
· غلط، تبدیل شدہ یا پرانی معلومات شامل کرنا جیسے کہ وہ درست ہوں۔
· املا یا گرامر کی بہت سی غلطیاں ہونا، جو بعض اوقات کم ساکھ یا ایسے مواد کی نشاندہی کرتا ہے کہ اسے بہت جلدی میں تخلیق کیا گیا ہو۔
·  گمراہ کن معلومات کی حمایت میں کم معیار، ترمیم شدہ، یا سیاق و سباق سے ہٹ کر تصاویر یا ویڈیوز استعمال کرنا۔
اپنے سوشل میڈیا فیڈ کو اپنے اختیار میں لیں
اگر کوئی سوشل میڈیا اکاؤنٹ غلط یا گمراہ کن معلومات شیئر کر رہا ہے تو:
· اکاؤنٹ کو بلاک یا ان فالو کر دیں تاکہ مزید اسی طرح کا مواد ظاہر نہ ہو۔
·  سوشل میڈیا پلیٹ فارم پر اکاؤنٹ کی رپورٹ کریں تاکہ آن لائن نقصان دہ مواد کم کیا جا سکے۔

گمراہ کن معلومات کو کیسے رپورٹ کریں
آپ نقصان دہ یا جھوٹے آن لائن مواد کی رپورٹ کر سکتے ہیں:
· Netsafe ویب سائٹ پر گمراہ کن معلومات اور دیگر نقصان دہ مواد رپورٹ کریں۔
· اگر میڈیا مواد گمراہ کن ہو یا نشریاتی قواعد کی خلاف ورزی کرے تو  نیوزی لینڈ میڈیا کونسل، یا ایڈورٹائزنگ اسٹینڈرڈز اتھارٹی سے شکایت کریں۔
· پلیٹ فارم رپورٹنگ فیچرز کے ذریعے سوشل میڈیا پر غلط معلومات رپورٹ کریں۔
Netsafe کے بارے میں مزید جانیں
نیٹ سیف نیوزی لینڈ کی ایک آزاد، غیر منافع بخش آن لائن حفاظتی تنظیم ہے، جو نیوزی لینڈ کے لوگوں کو آن لائن حفاظت میں مدد، مہارت اور تعلیم فراہم کرتی ہے، بشمول:بچے اور نوجوان، والدین اور نگہداشت کرنے والے، بالغ اور بزرگ افراد۔
Headspace Invaders
Headspace Invaders ایک انٹرایکٹو پلیٹ فارم ہے جو 12 سے 16 سال کی عمر کے نوجوانوں کو آن لائن مواد استعمال کرنے کے دوران اعتماد اور تنقیدی سوچ کی مہارتیں پیدا کرنے میں مدد دیتا ہے تاکہ نوجوان آن لائن فریب دہی، دباؤ، اور نقصان کو پہچان سکیں۔

